
Gevallestudie 1: Gereëlde Huwelike
Definisie: 'n Gereëlde huwelik is 'n eenwording van twee individue waar gesinne, eerder as die individue self, die eggenote kies. Hierdie tradisie, wat in baie kulture voorkom, neem dikwels die families se sosiale en ekonomiese stand in ag om uiteindelik te bepaal of die paartjie by mekaar "pas". Sommige moderne weergawes van gereëlde huwelike laat die individue toe om die huwelik te aanvaar of te verwerp. 
	Priya se Onafhanklikheid
In kulture met gereëlde huwelike vind individue dit dikwels moeilik om 'n balans te vind tussen tradisie en hul persoonlike begeertes. Priya het byvoorbeeld druk ervaar om met iemand te trou wat deur haar familie gekies is, maar sy wou ook haar hart volg.

As 14-jarige is 'n foto van 'n man aan haar gewys. Sy is al sedert agtjarige ouderdom aan hom belowe. Toe sy die huwelik weier, het haar ouers haar uit die skool gehaal. Sy was nie toegelaat om die huis te verlaat totdat sy tot die huwelik ingestem het nie.

Deur middel van kommunikasie en die bereiking van ‘n kompromie het sy 'n middeweg gevind. Sy het met 'n man getrou wat vooraf deur die familie goedgekeur is. Só het hulle ‘n kompromie bereik en sy kon terselfdertyd haar onafhanklikheid binne die verhouding behou. 
Priya se storie beklemtoon die uitdagings en aanpassings wat deel vorm van die dinamika van gereëlde huwelike.

[Aangepas uit: https://www.bbc.com/news/magazine-38833804 Toegangsdatum: 25 Mei 2024]

Gevallestudie 2: Vertel van Leuens
Definisie: Vertel van leuens word oor die algemeen as "verkeerd" beskou aangesien dit vertroue en integriteit ondermyn. In seldsame gevalle, soos om iemand daardeur te beskerm of om privaatheid te handhaaf, kan dit egter as moreel toelaatbaar beskou word. Die etiek ten opsigte van leuens hang af van die konteks en die gevolge van die leuen.
	Emilia se Geheim

Emelia staan voor 'n moeilike keuse. Haar ma ly aan 'n swak hart en 'n terminale siekte, en kan nie stres hanteer nie. Een aand verneem Emelia dat haar broer in 'n ernstige motorongeluk was, maar dat hy ongedeerd is.

Emelia is bekommerd dat die waarheid haar ma sal skok en haar gesondheid nog verder sal vererger. Sy besluit sy gaan jok en sê haar broer is inderhaas weg met werk. Hierdie leuen sal verseker dat haar ma kalm en veilig voel.

Aan die een kant is Emelia se leuen moreel aanvaarbaar omdat dit skade voorkom. Maar aan die ander kant is leuens altyd verkeerd, ongeag die rede.

[Aangepas uit: https://cstalk.com/c/0bb9ba2a-2ab8-4700-8c83-c69194ee3988 Toegangsdatum: 25 Mei 2024]

Gevallestudie 3: Genadedood
Definisie: Genadedood is die opsetlike daad om die lewe van 'n persoon pynloos te beëindig om lyding as gevolg van 'n ongeneeslike of terminale toestand te verlig. Dit kan vrywillig (met die toestemming van die individu) of onwillekeurig (sonder hul toestemming) wees en is 'n onderwerp van  vele etiese- en regsdebatte. Genadedood is tans onwettig in Suid-Afrika.
	Suid-Afrikaans Vrou se Genadedood in Switserland

Carol de Swardt het sélf haar sterfdag bepaal. Op 31 Januarie is Carol in die Pegasos-kliniek in Switserlanddat, met die hulp van genadedood, eindelik van haar pynlike kankerstryd verlos.

Velkanker is in 2010 die eerste keer by haar gediagnoseer. ’n Pynlike stryd het gevolg. Carol se regterbeen is weens nalatigheid geamputeer. Uit hofstukke blyk dit dat sy  buitensporige bestraling, as kankerbehandeling,  by ’n staatshospitaal ontvang het. ’n Agt jaar- lange stryd in die hooggeregshof in Pietermaritzburg het daartoe gelei dat die Departement van Gesondheid 'n bedrag van R4,5 miljoen aan skadevergoeding aan haar in 2020 uitbetaal het.

Carol het gesê daar was geen rede meer vir haar om te lewe nie, want sy het geen lewenskwaliteit gehad het nie. Haar seun en dogter het haar besluit aanvaar.

[Aangepas uit: https://www.netwerk24.com/huisgenoot/nuus/george-vrou-wat-haar-bystanddood-beplan-die-stilte-terwyl-my-uurglas-leegloop-20240104 Toegangsdatum: 25 Mei 2024]

Gevallestudie 4: Inisiasie
Definisie: Inisiasie in die Suid-Afrikaanse kultuur verwys na die tradisionele oorgang van kinderjare na volwassenheid. Dit behels seremonies, rituele en leerstellings wat kulturele waardes, sosiale verantwoordelikhede en identiteit vestig. Hierdie praktyke, dikwels geslagspesifiek,  verskil  tussen verskillende etniese groepe en is diep gewortel in voorvaderlike gebruike.
	Sterftes by inisiasieskole móét voorkom word 

Die proses van inisiasie dien as 'n beskerming teen die uitdagings wat jongmense, in vandag se vinnig veranderende wêreld, in die gesig staar. Dit bied 'n gestruktureerde omgewing waar persoonlike groei, dissipline, veerkragtigheid en respek bevorder word. 

Ongelukkig is daar gewetenlose persone wat die praktyk uitbuit vir kommersiële gewin en geen agting vir lewe en tradisie het nie. Daar is 'n toename in onwettige inisiasieskole, beide in stedelike en landelike gebiede. Volgens pres. Cyril Ramaphosa moet alles gedoen word om onnodige en voorkombare sterftes en beserings, tydens tradisionele inisiasiepraktyke, te voorkom. 

[Aangepas uit: https://www.sowetanlive.co.za/opinion/columnists/2023-06-30-thembi-nkadimeng--ensure-safety-of-young-men-by-adopting-zero-tolerance-for-initiation-deaths/   Toegangsdatum: 25 Mei 2024]

Gevallestudie 5: Betaling van Lobola
Definisie: Betaling van Lobola is 'n tradisionele Suid-Afrikaanse gebruik waar beeste of ander waardevolle items deur 'n man aan sy bruid se familie gegee word. Hierdie praktyk is n bewys van die bruidegom se toewyding en respek. Familiebande word versterk en die bruid se familie word vergoed vir die verlies van haar arbeid en teenwoordigheid.
	Lobola

Lobola-onderhandeling is 'n eeue oue tradisie waar 'n man vir sy bruid "betaal". Mans gee geskenke aan sy verloofde se familie voordat hulle trou. Die lobola word oorhandig ná lang onderhandelings tussen lede van die twee families. 

Die gebruik is daarop gemik om die twee gesinne byeen te bring, wedersydse respek te bevorder en as aanduiding dat 'n vrou se toekomstige man in staat is om finansieel vir haar te voorsien. Dit demonstreer ook die mate waarin die vrou deur beide families waardeer word. Dit dui op respek, waardigheid en waardering. 

Die vrou word nie gesteel nie, maar eerder weggegee en gesien as 'n gewaardeerde persoon tydens die huwelik. Dit is nie 'n koop- of verkooptransaksie soos dit deur ander kulture verstaan word nie. Die geskenk van lobola verhoog die waarde wat aan haar as persoon en vrou geheg word.

[Aangepas uit: https://www.heraldlive.co.za/lifestyle/leisure/2014-03-20-lobola-ins-and-outs/   
 Toegangsdatum: 25 Mei 2024]

Gevallestudie 6: Reg op lewe
Definisie: Die reg op lewe is die oortuiging dat 'n mens die reg het om te lewe en nie deur 'n ander entiteit doodgemaak mag word nie. Die reg op lewe beteken basies dat jy die reg het om nie doodgemaak te word nie, of dat die kwaliteit van jou lewe nie so verminder moet word dat dit 'n skending van  hierdie reg sou wees nie.
	Aborsieregte in SA

Alhoewel "aborsie" en "beëindiging van swangerskap" nie uitdruklik in die Suid-Afrikaanse Grondwet genoem word nie, word reproduktiewe regte sedert 1996 op twee plekke in die Handves van Regte beskerm: 
· Vryheid en sekuriteit van die persoon.
· Gesondheidsorg, voedsel, water en maatskaplike sekerheid.

Suid-Afrika het nog nooit aborsie verbied nie, maar tydens die apartheids-era was die wette beperkend.  

In 1997 is die Wet op Keuse oor die Beëindiging van Swangerskap aangeneem. Hierdie wet gee vroue die keuse om 'n swangerskap, deur 'n mediese prosedure, te beëindig.

Dr. Marion Stevens, 'n onafhanklike navorser vir die WGO se geslagsadviespaneel, het gesê daar is al baie pogings gemaak om van aborsie ontslae te raak, "maar die wet bly nog geldig".

[Aangepas uit: https://www.news24.com/news24/opinions/analysis/in-depth-abortion-rights-in-sa-france-get-implementation-right-before-splitting-hairs-on-law-20240313 Toegangsdatum: 9 Junie 2024]

